Festus János 1615 és 1622 között volt könyvnyomtató Kassán. 1610-től a bártfai id. Klösz Jakab veje, Fischer János működött a városban, s amikor 1614-ben meghalt, özvegye, Klösz Erzsébet vezette tovább a műhelyt. A tanács ennek ellene volt, s az özvegynek meg kellett ígérnie, „hogy jó legényt fog tartani”. Ez volt Festus János, aki 1615. január 7-én feleségül is vette az asszonyt. 1617 őszén hozományul nyert műhelyével az ún. Lőcsei házba költözött. (A Lőcsei ház a régi Fő u. 69. sz. épület: a XVI. század végétől vendégfogadó volt, itt tartotta pl. esküvőjét Brandenburgi Katalinnal 1626-ban Bethlen Gábor. Vö. Kerekes: Bethlen Kassán [= Kerekes György: Bethlen Gábor fejedelem Kassán 1619-1629. Kassa 1943.] 48-49, 64-65. Az épület ma is ilyen célokat szolgál, egyik gótikus boltozatú helyiségében magyar vendéglő működik.) A Lőcsei ház utcai részének földszintjét foglalták el a bolthelyiségek, a Festus-nyomda is, ahol az Europica Varietas-t nyomtatták, itt működhetett. Az adatok Kemény Lajos cikkeiből valók: Kassa XVII. századbeli könyvnyomtatói. MKSzle [= Magyar Könyvszemle] 1889. 231., Adalék a kassai könyvsajtó történetéhez. Uo. 1901. 65., Kassai könyv nyomtatók életrajzához. Uo. 1902. 535., A kassai könyvsajtó történetéhez. Uo. 1905. 83-85. Vö. még Hajnóczy Iván id. cikkével. Uo. 1941. 186-189.