amaz nagy hirü Marcus Antonius = Markantun Gospodnetić, olaszosan Marcantonio de Dominis (1560-1624). Loretóban, majd a padovai jezsuitáknál tanult, később kilépett a rendből s a horvát tengerparti Zengg (Segna, Senj) püspöke, azt követően pedig špliti (spalatoi) érsek lett. Eretnekséggel vádolták s 1616-ban Angliába menekült, ahol áttérvén az anglikán vallásra, a windsori királyi kápolna dékánjaként működött. 1617-ben jelentette meg Londonban De republica ecclesiastica c. munkáját, amit az őt kiközösítő római egyház indexre tett. Később rekatolizált, visszatért Rómába, ahol azonban az inkvizíció börtönében halt meg. Alakja szerepel a korabeli angol irodalomban is, pl. Thomas Middletonnál. Részletes életrajzot ad róla: Czittinger Dávid: Specimen Hungariae literatae… Frankfurt-Lipcse 1711. 121-124. Vö. még Enciclopedija Jugoslavije. III. köt. Zagreb 1958. 52-54., Békés Á. [= Békés Ágnes: Szepsi Csombor Márton Angliában. Angol Filológiai Tanulmányok. Hungarian Studies in English. II. köt. Debrecen 1965. 5-35.] 26-27. és Delio Cantimori: Su M. A. de Dominis. Archiv für Reformationsgeschichte 1958. 245-258.