Pap György Bethlen kassai bevonulásakor communitási tag, s egyike azoknak, kiket 1619 őszén a városi tanács követségbe küld a fejedelemnek a város falai alatt álló csapataihoz. Vö. Kerekes: Bethlen Kassán [= Kerekes György: Bethlen Gábor fejedelem Kassán 1619-1629. Kassa 1943.] 21, 26. Almási István 1598-ban egy Kecskeméti Pap György javaira tesz tilalmat; talán azonos a miénkkel. Ugyanígy egyazon személy lehet az a Pap György, akiről 1613-ban, majd megint Almásival együtt 1625-ben esik szó (Kerekes: Almási [= Kerekes György: Almássy István kassai kereskedő és bíró üzleti-, köz– és családi élete 1573-1635. Bp. 1902.] 29, 129, 96, 148.), valamint az is, akivel 1617-ben Szegedi Mihály pereskedett (ld. Kassa város Levéltár Fasc. S-Szegedi Nr 19.). Többek között Papp György kassai lakosnak ajánlotta disputációját 1625-ben Miskolci Puah Pál (RMK [= Szabó Károly-Hellebrant Árpád: Régi magyar könyvtár… I-III. köt. Bp. 1879-1898.]III. 1378.). Nyáryné Telegdy Anna 1620. jún. 24-én (Nr 10848) azt írta Várday Katának: „pap györgys othon zepsiben uagon.”