Hogy a templomot földalatti folyosó kötötte össze a várral, alap nélküli legenda. Vö. EVL [= Martona Csombora Podróz po Polsce. Tlumaczył Jan Slaski. Tłumaczenie zostało dokonane przy współpracy doktora Sándora Kovácsa. Przypisami opatrył Wacław Zawadzki. Varsó 1961.] 124. Viszont a Sárospatakra és Gyöngyösre vonatkozó utalásnak van némi alapja. A pataki ferencrendiek Boldogságos Szűzről nevezett zárdája és a rend apácáinak Szentlélek kolostora egymás mellett állott, s évszázados hagyomány szerint alagút vezetett innen a Széldombon álló Klára szűzek zárdájához. Mivel a vár alól valóban több földalatti járat indul, e két zárda alatt is lehetett alagút. Borvidéken amúgy is sűrű oldaljáratok kötik össze egymással a számtalan pincét, s ez Gyöngyösön sem lehetett másképp. Vö. Szinnyei [= Szinnyei József: Magyar írók élete és munkái. I-XIV. köt. Bp. 1891-1914.] Gerzson: Sárospatak város házai, romja,i melyekhez nevezetes emlékek fűződnek. Sárospataki Hírlap 1916. 20-21. sz. Az utalás természetesen nem bizonyítja, hogy Csombor Márton járt volna e két városban.