Efféle látványnak volt tanúja 1715 nyarán az utrechti vásárban Miskolci Szígyártó [= Miskolci Szígyártó János 1714-1716. évi Útinaplója. Kiad. Dézs Sándor. Protestáns Új Képes Naptár 1885. 44-59.] (51-52): „Egy mind két keze nélkül született ember… lábaival mindeneket véghez vitt: borotválkozott, három nyelven írt, puskával lőtt” stb. A vásárokban szívesen forgolódó Szathmári Király [= Szathmári Király Ádám Napló-Könyve 1711-1717 Esztendőkben. Kiad. Thaly Kálmán. Rákóczi Tár. I. köt. Bp. 1866. 235-396.] pedig a híres saint-germain-i sokadalomban csodált meg teljesen hasonló produkciót (382-383): egy se keze, se lába német tökéletesen írt, tűbe cérnát fűzött és varrt. A Magyar Hirmondó 1780. évi 391-392, lapján ugyanilyen esetről olvasunk: egy kéz nélkül született nagyaponyi lány a lábaival font és varrt. Utazónk tehát divatos vásári produkciót látott.