Titili Zsófia (1562-1635) gazdag kassai polgárasszony volt. A Sz. Mihály kápolna külső falában látható síremléke és a vele kapcsolatos okmányok szövegéből tudjuk, hogy „az nehaÿ Nagÿ mihali Janos Deak Vramnak megh hagiatott eözwegie” volt. (Kassa város Levéltár AS [= Archív mesta Kosic. Archivum Secretum.]Fasc. Titili Nr 6.) Anna leánya 1607-ben Hercegh István kassai főbíró, majd ennek halála után – 1612-ben – Gönci Aszalós István, utóbb pedig az Europica Varietas [= Szepsi Csombor Márton: Evropica Varietas… Kassa 1620. RMK [= Szabó Károly-Hellebrant Árpád: Régi magyar könyvtár… I-III. köt. Bp. 1879-1898.]I. 500.] 187. lapján szereplő Szegedi István szenátor felesége lett. Unokái között osztotta fel „ingho bingho és álló” javait: házakat, földeket, szőlőket, arany– és ezüstmarhákat, több ezer forintot stb. Testamentuma nem feledkezik meg a deákokról sem: „Debreczeninek az kj föl ment tanulnj annakis hagiok őtven Tallert… Ittem mas Tanulo Deaknakis Veröczi Ferencnek hagiok tanulasara eötven Tallert… Az Scholaba Tanulo Deakoknak hagiok eötven Tallert… Az Scholaba Tanulo Deakoknak hagiok őtven forintot.” (Kassa város Levéltár AS [= Archív mesta Kosic. Archivum Secretum.]Fasc. Titili Nr 9. Egyéb iratok uo. 1-5, 7-8.) E derekas hagyatkozásokból következtethetünk arra, hogy korábban Szepsi Csombort is támogatta. Vö. Wick [= Wick Béla: Kassa régi síremlékei XIV-XVIII. század. Kosice 1933.]19-25.