Szepsi Csombor az Øresundon áthajózva láthatta messziről Helsingør két XV. századi templomát, valamint a II. Frigyes által épített (1577-1585) Kronborg várát, Shakespeare Hamlet-jének színhelyét. A vár Szathmári Király [= Szathmári Király Ádám Napló-Könyve 1711-1717 Esztendőkben. Kiad. Thaly Kálmán. Rákóczi Tár. I. köt. Bp. 1866. 235-396.] tetszését is megnyerte (263): „Helczinger; ez Coppenhagenhez 5. öt mélyföld. A Váras csak közönséges, hanem a’ Vár kőkerítéssel és munitióval igen erős.” Bethlen Elek [= Bethlen Elek: Úti naplók 1795-1797. Kézirat. OSzK [= Országos Széchényi Könyvtár] Fol. Hung. 1242.] ezt jegyezte fel róla (111a): „Helsingör mellett, a Királyi Udvarnál van a Hamlet Kertje, a hol a Traditio szerént kelett esni Attya meg gyilkolásának.” S látta Csombor Márton „ennek által ellenében” a svéd parton a hälsingsborgi „hituan czonka” tornyot, a téglából épült ún. Känan-t, a középkori vár maradványát.