A várbeli templom a IV. Károly idején (1344-1385) épült gótikus Sv. Vita (Sz. Vitus) székesegyház, Matthias de Arras ós Peter Parler alkotása. A középső hajót díszítő márvány és alabástrom mauzóleumot Rudolf emeltette, mestere a holland Alexander Colin. Alatta nyugszik többek között II. Miksa (megh. 1577) I. Ferdinánd (megh. 1564) és maga II. Rudolf (megh. 1612). A székesegyházról és a Rudolfot akkor még nem őrző mauzóleumról Miskolci Csulyak [= Miskolci Csulyak István: Diarium Apodemicum. Kézirat. OSzK [= Országos Széchényi Könyvtár] Oct. Lat. 656.] is megemlékezik (27b): „Hic visitatur sepulchrum imperatorum Ferdinandi et Maximiliani ex candido marmore picturis elegantibus fabrefactum, quod circumambit crates ferreus inauratus”. Somody [= Somody István Utazása 1789 és 1790 Esztendökben… Kézirat. OSzK Oct. Hung. 755.] ugyancsak (20a): „a’ Királyi Udvar… külsö formájára sokkal szebb és nagyobb helyen fekszik, mint a’ Betsi Császári Udvar… itt vagy onkülönösen az udvari Templom is, a’ mellynél a’ Bétsi Sz. István Temploma nem sokkal mesterségesebb epület. ennek a’ közepin vagyon a Cseh Királynak Mausoleuma /temetö Helye/ reszböl öntött tzifra rostélyal be keritve”.