Nagy rettenetes temploma ez Monostornak = a Westminster Abbey (1245-1269), az angol gótika legremekebb alkotása, Anglia uralkodóinak temetkező és koronázó helye. A királysírok a keleti oldal félkörívben elhelyezkedő kápolnáiban találhatók; közülük legnevezetesebb a VII. Henrik kápolnája. Az ún. Költők Sarkába temették Anglia nagy íróit; Szepsi Csombor bizonyára Chaucer sírja előtt is elsétált. Bethlen Mihály [= Bethlen Mihály Útinaplója. Kézirat. OSzK [= Országos Széchényi Könyvtár] Oct. Hung. 1261.] érdeklődését szintén a két királynő síremléke keltette fel (996a): „nezzük a’ Westminsteri Cathedrali Templomot a’ hol a’ Kiralyok szoktak coronaztatni és holtok utan el temetni… Maria es Ersebet Kiralynek is ott feküsznek altal ellenben a’ Templomnak 2. oldalaban.” Az „iszonyú nagy Templom” részletes leírását ld. még Sándor I. [= Sándor István: Egy külföldön utazó magyarnak jó barátjához küldetett levelei. Győr 1793.] 294.