### 15.

# A „Polytropus Hungariae Magnus”

### 1646

Szilágyi Benjámin István, a magyar puritanizmus első történetírója az 1646. június 10-én tartott szatmárnémeti zsinatról szóló latin nyelvű munkájában emlékezik meg dicsérőleg Szepsi Csomborról. Az Acta synodi nationalis Hungaricae seu historica descriptio actorum synodalium-bó1 nem maradt fenn eredeti kézirat, így Finkey Pál fordításában idézzük (SpFüz [= Sárospataki Füzetek] 1857. 167):

„Palatinatusban a heidelbergi akadémiának elvesztése… miatt kezdtük ifjainkat… a belga akadémiákra küldeni ki. Ezek közül némelyek csupán a tartományokat megtekintendők a brit szigeteket is meglátogatták. Tették pedig ezt először Csombor Márton /polytropus Hungariae magnus/, Bakai Benedek, Sáalanki[!] György, Kereszturi Pál, Madarasi János, Medgyesi Pál, Nábrádi János, Tályai Móric, Vereszi Ferenc s mások… Ezeknek példája által indittatván Tolnai János is…”