A Sz. Pál templomot – és nem Bazilikát – a fallal körülvett XVI. századi City észak-nyugati szögletében Szepsi Csombor még a XIV. század elején felépített formájában látta. A katedrális ugyancsak fallal övezett kertje a város üzleti életének zsibongó színtere, a londoniak sétáló helye volt. A falhoz ragasztott műhelyekben könyvnyomtatók és könyvárusok dolgoztak, kikről egy lappal lentebb olvashatunk is. Ez a templomépület. az 1666-os nagy tűzvészben pusztult el. Vö. Utazás a régi Angliában [= Utazás a régi Angliában. Összeáll. Kulin Katalin. Bp. 1964. Európai Antológia.] 11, 26-27., Békés Á. [= Békés Ágnes: Szepsi Csombor Márton Angliában. Angol Filológiai Tanulmányok. Hungarian Studies in English. II. köt. Debrecen 1965. 5-35.] 20-21. A székesegyház mai barokk formáját a XVII-XVIII. század fordulóján nyerte, Bethlen Mihály [= Bethlen Mihály Útinaplója. Kézirat. OSzK [= Országos Széchényi Könyvtár] Oct. Hung. 1261.] épp derékban kapta az építkezéseket (107a).