Georgius Remus (1561-1625) a XVII. század elejének sokoldalú német humanistája: tudós filológus, költő, történész, Nürnberg város tanácsosa, aki kapcsolatot tartott Európa akkori legnevesebb elméivel. Szenci Molnár legbensőbb és legkitartóbb németországi barátja, patrónusa volt, számos műve megalkotására és befejezésére ő biztatta, anyagilag is hathatósan segítette; élénken érdeklődött a magyar nyelv, történelem és politika eseményei iránt, s ez utóbbiról rendszeresen tájékoztatta is barátját. Üdvözlő verset írt Molnár szótárának első kiadásához, egy latin versének Filicki Jánostól való magyar parafrázisa a Psalterium élén áll. Szenci Molnár fennmaradt levelezése majdnem 30 Rem-levelet tartalmaz, de ismerjük még Asztalos András, Bakai Benedek, Szepsi Bényei Pál, Samarjai János és a szerzőnket verssel megtisztelő Velechinus István hozzá írott, többnyire hálálkodó leveleit is, melyek bizonyosan nem maradtak válasz nélkül. Vö. Napló [= Szenci Molnár Albert Naplója, levelezése és irományai. Kiad. Dézsi Lajos. Bp. 1898.] 83, 161, 278, 331, 351, 368, 377, 382, 390, 442. stb. s még Europica Varietas [= Szepsi Csombor Márton: Evropica Varietas… Kassa 1620. RMK [= Szabó Károly-Hellebrant Árpád: Régi magyar könyvtár… I-III. köt. Bp. 1879-1898.]I. 500.] 373.