A mindenható Atyaisten és a Fiú és a Szentlélek és Szűz Mária, a mi Jézus Krisztus urunk anyja és a szent angyalok és arkangyalok és szent Mihály és Keresztelő szent János nevében, továbbá szent Péter apostol és a többi apostol és szent István és valamennyi vértanú, szent Szilveszter és szent Adalbert és valamennyi hitvalló és szent Adél és a szent szüzek és a mennyben valamint a földön létező összes szentek képében, akiknek kötni és oldani hatalom adatott, az átok bilincsével és az Anyaszentegyház kötelékével kiátkozzuk, elátkozzuk, megátkozzuk ezeket a tolvajokat, szentségtörőket, rablókat, tanácsadóikat, segítőiket, segítőnőiket, kik ezt a tolvajlást vagy ezt a gonoszságot véghezviszik, vagy ebből valamit felhasználnak, részük legyen Korach, Dathan és Abiron sorsában, kiket bűneik miatt elnyelt a föld, társai legyenek az áruló Judásnak, aki az Urat eladta. Ámen, és Pontius Pilatusnak, és azoknak, akik azt mondták az Úrnak: Távozz tőlünk, nem akarjuk a te tanításodat, legyenek az ő fiaik árvák, legyenek átkozottak a városban, átkozottak a mezőn, a réten, átkozottak az erdőn, a házban, átkozottak a magtárban, az ágyban, a szobában, átkozottak az ebédlőben, az úton, a tanyán, átkozottak a táborban, átkozottak a folyóban, átkozottak az egyházban, a temetőben, a bíróságon átkozott[!] békében, háborúban, átkozott pihenve, beszélve, hallgatva, evés közben, virrasztva, alva, ivás közben, simogatva, ülve, fekve, állva, átkozott a nyugalomban, átkozott minden időn, átkozott egész testében, egész lelkében és az öt érzékszervében, átkozott az ő méhük gyümölcse, átkozott az ő földjük gyümölcse, átkozott legyen mindenük. Átkozott a fejük, arcuk, orrlyukuk, orruk, ajkuk, torkuk, foguk, szemük, pupillájuk, agyuk, ínyük, nyelvük, torkuk, mellük, szívük, hasuk, májuk, valamennyi belső részük, átkozott a gyomruk, lépük, köldökük, húgyhólyagjuk, átkozott legyen a bokájuk, lábszáruk, lábuk és lábfejük, átkozott a nyakuk, lapockájuk, hátuk, karjuk, könyökük, átkozott a kezük stb., az ujjuk, átkozott a körmük a kezükön és a lábukon, átkozott a bordájuk, az ondójuk, a térdük, a húsuk, a csontjuk, átkozott a vérük, átkozott a bőrük, átkozott legyen a velő a csontjukban, átkozott legyen minden, amihez csak közük van. És átkozottak legyenek a szent keresztben és Krisztus szenvedésében és Krisztus öt sebében és Krisztus vérének ömlésében és Szűz Mária tejében. Kényszerítlek téged, Lucifer, minden csatlósoddal továbbá az Atyával és a Fiúval és Krisztus születésével és valamennyi szent erényével, hogy ne legyen nyugtod sem nappal sem éjjel, míg romlásba nem döntöd őket, míg meg nem fulladnak a folyóban, vagy fel nem akasztják őket, vagy fel nem falják őket a vadállatok, vagy meg nem égnek, vagy meg nem ölik őket ellenségeik, vagy míg meg nem gyűlöli őket minden, ami él, míg te maradsz nekik egyedül. És valamint az Úr szent Péternek és az ő utódainak, akiket mi helyettesítünk, hatalmat adott arra, hogy az égben is bármit feloldhassanak, és az feloldatik mind a földön mind az égben, úgy zárjuk el előlük az eget, és megtagadjuk tőlük a temetésre való földet, hanem a szamarak legelőjére temettessenek. Azonfelül legyen átkozott a föld, melyben temetőjük van, vesszenek el az utolsó ítéleten, ne társaloghassanak a keresztényekkel, ne vehessék fel a halál pillanatában Krisztus testét, legyenek porszem a szélben, és mint Lucifer kivettetett a mennyből és mint Ádám és Éva kiűzetett a Paradicsomhól, úgy kergessék el őket a napfényről, továbbá legyenek azoknak a társai, kikhez így szól majd az Úr az ítélet napján: Menjetek, átkozottak, az örök tűzbe, melyet az ördög és az ő angyalai számára készítettek, ahol nincs nyugvásotok a féregtől s nem alszik ki a láng. S amint kialszik ez a kezemből eldobott gyertya, úgy fulladjon meg lelkük s minden cselekedetük a mélység bűzében, hacsak vissza nem adják határidőre, amit elloptak. Mondjuk mindnyájan: Ámen. Azután énekelünk. Az élet delén a halálban stb. (Vö. 5. Móz. 28.15-68.)