A tetemnéző szerepét betöltő „rut rostélyos hazaczka” azonosításánál Bán Imrét félrevezette a hiányos 1943-as kiadás, mert annak szövege szerint az épület a Palais de Justice-hez kapcsolódik. Valójában Csombor Márton azt mondja: „Onnan egyenesen az la rue de betesi utzan fele menvén, jut ember az kapura, mellyet ök la porta de Pari neveznek.” Elhagyta tehát a „Parlamentum”-ot, átkelt a jobbparti városrészbe, s a ,rue de betesi”-n, a mai St. Denis utca helyén jutott el a Grand-Châtelet-hez, melynek egyik kapuja volt a Porte de Paris. Így a tanacz haz” nem lehet a Palais de Justice, hanem a Châtelet erőd, a régi Párizs másik igazságügyi intézményének székhelye.