Szepsi Csombor és Liszkai Bálint máj. 31-én keltek át a Beszkideken, s legfeljebb egyhónapos út után jutottak el Danckába, mert 1616 jüniusában már a gimnázium beiratkozott tanulói. Vö. FK [= Filológiai Közlöny] 1960. 67. A Wojewódzkie Archiwum Gdaęskie 300, 42/92 sz. alatt őrzött Catalogus discipulorum qui in Gymnasio… fuerunt… c. kéziratának 96a lapján az 1616 júniusában beiratkozott tanulók névsorába így jegyezték fel nevüket:

Bartholomaeus Schachman Dantiscanus
……………..
Martinus Szepsi. Vngar[us]
Valentinus Liszkai Vngar[us]

A katalógusban szereplő ifjabb B. Schachmann (1601-1665) ősei Magyarországról vándoroltak Sziléziába., majd Danckába, ahol magas városi tisztségeket töltöttek be. Apja (1559-1614) – akit az Europica Varietas [= Szepsi Csombor Márton: Evropica Varietas… Kassa 1620. RMK [= Szabó Károly-Hellebrant Árpád: Régi magyar könyvtár… I-III. köt. Bp. 1879-1898.]I. 500.] többször is emleget (69, 70, 86 92.) – előbb a város esküdtbírája, majd tanácsosa, proconsula volt, 1605-ben pedig polgármesterré választották. Már fiatalon nagy utazásokat tett: bejárta német-, francia– és olaszföldet, Egyiptomot és Közel-Keletet, Krakkóban és Strasbourgban folytatott egyetemi tanulmányokat.. Utazásaiból megtérvén külföldön összevásárolt műtárgyaiból régiséggyűjteményt állított össze. Nagymértékben hozzájárult a városi fegyvertár fejlesztéséhez és a védőrendszer kiépítéséhez is. Életútjának főbb eseményeit abból az érdekes emlékkönyvből ismerjük, melyet halála után fia örökölt. Vö. Otto Günther: Das Stammbuch des Bartholomäus Schachmann. 1580-1585. Mitteilungen des Westpreussischen Geschiehtsvereins 1907. Nr. 3. 45-50. Vö. még FK [= Filológiai Közlöny] 1960. 67-69.