Pasquinus = Pasquino; egy bizonyos XVI. századi elmés római polgár, kinek nevéből a pasquillus (gúnyvers, gúnyirat) elnevezés származik. Ő volt az, aki egy akkor előkerült, s a Campo de’ Fiori közelében felállított márványtorzóra alkalmi dicsőítő költeményeket, szatirikus iratokat aggatott. A szobor később egy másikkal (Marforio) együtt „Pasquillus Columnái*”-vá lett: a főleg politikai jellegű gúnyiratok ezeken a szobrokon kerültek a közönség elé. A holland pasquillus-irodalom a köztársaságban uralkodó sajtószabadság folytán a XVII. század elején lendült fel. Vö. Csipkay Sándor: Magyar-holland irodalmi kapcsolatok kezdetei (Laskai János). Bp. 1935. 28. Ugyanekkor nálunk is virágzásnak indult. Vö. Téglás J. Béla: A történeti pasquillus a magyar irodalomban. Szeged 1928. 7-8, 13-15. és Pietro Aretino Válogatott írásai: Kiad. Koltay-Kastner Jenő. Bp. 1959. 7-8.