Berzevici Andrásról nem sokat tudunk. Bethlen 1621 elején már Palatitz Jánossal együtt a kamara tanácsosaként ír róla egyik levelében; kinevezése azonban Reinerével egyidejű lehet (1620. szept. 27.), mert Csombor Márton mindhármukat a kamara tanácsosainak nevezi, 1621-ben a fejedelem Berzevicit és Palatitzot bízta meg a foglyul ejtett pártütő főurak vagyonának elkobzásával. Még ugyanez év végén meghalt; 1621. okt. 1-én. Bethlen már haláláról tudósítja udvari tanácsosait. Vö. Radvánszky [= Udvartartás és számadáskönyvek. I. köt. Bethlen fejedelem udvartartása. Közli Radvánszky Béla. Bp. 1888.] 216., Bethlen Lev [= Bethlen Gábor fejedelem kiadatlan politikai levelei. Kiad. Szilágyi Sándor. Bp. 1879.] 351., Kerekes: Bethlen Kassán [= Kerekes György: Bethlen Gábor fejedelem Kassán 1619-1629. Kassa 1943.] 36, 92, 338. Filicki János egyik munkája (RMK [= Szabó Károly-Hellebrant Árpád: Régi magyar könyvtár… I-III. köt. Bp. 1879-1898.]III. 1015.) 1604-ben egy Berzevici Andrást szepesi várkapitányként említ.