Talán az isteni Ceres itt emelte oltárát? Itt akart egykor ünnepeltetni a test szerelmese? Mint látom, nincs itt hiány lágy kenyérben, eledelben: hal is van kívánság szerint. Potyka, sügér, angolna, farkashal, tőkehal, harcsa s mit csak hordott ölében a lomha Visztula. De látom már, hogy helyesebb lantosnőnek nevezni, mert Cerest és Bacchust kedveli a fehér ciprusi istennő. A gazdag Zakroczym mindenben bővelkedik. Cerest és Bacchust követte tehát a virágos bokájú Venus. És palotát emelt itt, melyben Mars ajkainak ezer harapása ezer szabadon adott csókot szül. Láttam kísérői körében a Mars ölelését kérő Venust, az erő és szerelem hatalmát. És mondtam a társamnak: jaj, ez az egész város egy bordélyház, messze futott innen a jámborság és a szemérem.