A busovicei szegény asszony jószívűségének elbeszélése bizonyosan az Europica Varietas [= Szepsi Csombor Márton: Evropica Varietas… Kassa 1620. RMK [= Szabó Károly-Hellebrant Árpád: Régi magyar könyvtár… I-III. köt. Bp. 1879-1898.]I. 500.] fogalmazása közben formálódott ilyen kerek, zárt történetté; ezt jelzi az eseménysort berekesztő előreutalás, s az is, hogy visszatérésekor Csombor Márton nem említi újra Eperjest. A történet tehát így kikerekítve nem szerepelhetett a naplóban.

Ugyanezt mondhatjuk utazónk rokycanyi kalandjáról. Ebbe az elbeszélésbe nincs ugyan beleszőve későbbi esemény, a gondos részletezés, az eleven előadás azonban kizárja, hogy egészében a nyers diárium tartozéka lenne.