Jakob Heemskerk (1567-1607) neves holland tengerész és hadvezér. Valóban kétszer volt „észak alá”. 1595 nyarán indult útnak a hollandok második expedíciója, hogy Európának északról történő megkerülésével jusson el Kínába. A flotta főkormányosa Willem Barents, kereskedelmi főbiztosa pedig Heemskerk volt. A harmadik, 1596 tavaszán útrakelt expedíció parancsnoka Heemskerk; novaja zemlja-i áttelelésük az első ilyen vállalkozás. Visszatérése után a németalföldi hajóhadak parancsnoka, majd tengernagy lett. „Dél alá” vezető útjai a portugálok és spanyolok elleni hadjáratok; e küzdelmek során esett el Cádiz közelében, mégpedig 1607. ápr. 25-én, s nem 1604-ben, ahogy Csombor Márton a sírfelirat adatát elnézve feljegyezte. Vö. Németalföldi tengerjárók. Kiad. Pálvölgyi Endre. Bp. 1961. 23-35, 95. Az említett északi utakról magyarul csak a XIX. század első évtizedeiben olvashatunk először. Dobosy Mihály mondja el német forrás nyomán „Heemskerk Jakab’ és Barenz Wilhelm’ Eszaki Felfedező-Utazásait és jeles Történeteiket”: A’ jelesebb utazások gyüjteménye. Pest 1819. Az életrajzi adatokat tartalmazó epitáfium rajzát és szövegét ld. Pontanusnál: Amstelodamum 232. Vö. még uo. 14. Közli a Frölich [= Frölich Dávid: Medulla Geographiae Practicae… Bártfa 1639. RMK [= Szabó Károly-Hellebrant Árpád: Régi magyar könyvtár… I-III. köt. Bp. 1879-1898.]II. 536.] Stammbuch-jában 1639-es bejegyzéssel szereplő Hegenitius [= Gottfredii Hegenitii Itinerarium Frisio-Hollandicum… Leiden 1630. Bp. Egyetemi Könyvtár Ge. 5808.] Itinerariuma is (64-66.), valamint a templomról is beszámoló Keresztesi [= Keresztesi József Akadémiai utazása, a’ külországokban. Kiadva: TSz [= Theológiai Szemle] 1925-1935.] (TSz [= Theológiai Szemle] 1929. 380-381): „Sz. Miklós vagy régi Templom. Ennek hathatós jeles tornya vagyon: abban pedig olly jeles énekes Óra., melly az Amstelodámiak közt legelső. Belől a’ Templom pompás, mind orgonájára; mind az ablakokon igen szépen lefestett új Testamentomi históriákra; mind az itt eltemetett legtöbb híres embereknek márvány és Alabastrom Monumentumaikra* nézve. Ezek között… Jacobo ab Heemskerk Amsteredamensi…” stb.