A. svéd területen fekvő Lundban Csombor Márton nem járhatott, hisz a város légvonalban is legalább 50 km-re fekszik Koppenhágától. Lund eredetéről – mint maga bevallja – egy historikusnál olvasott, s onnan való az amerikai tartományokkal kapcsolatos utalás, a nagy harang és a híres lundi óra alábbi emlegetése is (vö. Europica Varietas [= Szepsi Csombor Márton: Evropica Varietas… Kassa 1620. RMK [= Szabó Károly-Hellebrant Árpád: Régi magyar könyvtár… I-III. köt. Bp. 1879-1898.]I. 500.] 332.). A XI. század első évtizedeiben I. Kanut személyében Dániának és Angliának közös királya volt, „az Anglusoknak az Danusockal” ekkor volt „igen nagy szöuetségek”. Braun [= Georg Braun-Franz Hogenberg: Civitates orbis terrarum… Vol. I-VI. 1572-1617. Bp. Egyetemi Könyvtár MV 2r 1,2,7.] (IV. 60.) részletesen foglalkozik Lund angol kapcsolataival, s azt állítja hogy a történelmi és kereskedelmi érintkezések bizonyosak, ám az angol alapításra vonatkozó hiedelem csak a kétséges Lundia-London névhasonlóságon nyugszik. Az erfurti nagy harangról 1672-ben ezt jegyezte naplójába Pápai Páriz Ferenc: „Oly harang, kinek Európában nincs mássa.” Ld. ItK [= Irodalomtörténeti Közlemények]1892. 398.