Utazónk megfordulhatott a sok amszterdami ispotály valamelyikében, ezek nyitva álltak az érdeklődő előtt. Forrásaiban is olvashatott felőlük, mint a koldusokról is, valószínűleg ezért szövi bele említésüket már az ország általános leírásába. Részletes leírásuk Pontanusnál: Amstelodamum 81-87. Delftben viszont biztosan látott kórházat (vö. Europica Varietas [= Szepsi Csombor Márton: Evropica Varietas… Kassa 1620. RMK [= Szabó Károly-Hellebrant Árpád: Régi magyar könyvtár… I-III. köt. Bp. 1879-1898.]I. 500.] 173-174.). Az ispotályok és árvaházak – Amszterdam egyéb közintézményeivel együtt – szintén felkeltették a későbbi utazók érdeklődését. Bethlen Mihály [= Bethlen Mihály Útinaplója. Kézirat. OSzK [= Országos Széchényi Könyvtár] Oct. Hung. 1261.] jegyzi fel 1693-ban (445b): „a’ Ven Emberek es Ven Aszszonyok Hazatis mind megh jartuk es latogattuk… Az utan ket Orphanotrophiumotis el jartunk a’ Francziaket és az legh nagyobbat a’ mellyben 1200. Arva vagyon.” Egy amszterdami kórházi látogatás élénk leírását megint csak Keresztesi [= Keresztesi József Akadémiai utazása, a’ külországokban. Kiadva: TSz [= Theológiai Szemle] 1925-1935.] hagyta ránk (TSz [= Theológiai Szemle] 1930. 554): „Igen sok Ispotály vagyon ez Városban… Voltam a’ legnagyobbikban, mellyben tsak Asszonyok és Leányok 800 voltanak. Külön vagyon a férfiaké… Ezen házakat végig járván tsudálva szemléltem sok külömb külömb betegségben lévőket, haldoklókat, sárgákat mint az halál; ökröndözöket, orvosságot ivókat…” Ír az árvaházakról is, (TSz [= Theológiai Szemle] 1935. 144.).