Szegedi István (1582-1625) a Bocskay pártján álló gazdag Szegedi András fia volt; családja a törökdúlta Szegedről származott Kassára. Mivel Szepsi Csombor 1607-ben „Zegedj Andras Vramnal lakik” (vö. Dokumentumok 2.), érdemes figyelmeznünk az ő személyére is. Többek között Alvinci Péter és Mészáros Tarmás (vö. Europica Varietas [= Szepsi Csombor Márton: Evropica Varietas… Kassa 1620. RMK [= Szabó Károly-Hellebrant Árpád: Régi magyar könyvtár… I-III. köt. Bp. 1879-1898.]I. 500.] 325, 399.) hitelesítették végrendeletét 1609. okt. 18-án, amikor már nem élt. A testamentum így tájékoztat életrajzáról és anyagi viszonyairól: „Miuel hogÿ penigh az Vr Isten engeömett sok büidosasim utan Ide az Varosban Cassaban vezerlett, es az minemü szok kar vallassok Belgioiosanak be Jeöueteleteöl foguan Raitham estenek nem itileom hogÿ Semmiuel Eöregbedett Volna kereskedesseöm Mert az mint megh Szamlaltam, Hett ezeör forintigh Leszeön az en Kar Vallassom, Mert az Istenben e1 Nÿügott Boczkaÿ feiedelemis az meli Beczÿ Nemetek penzett tü1ünk kÿ Vetete, Annak egÿ Reszeÿirtt Immar kesz pinzeömett Beczben megh tartottak es Raitham megh veöttek Vagÿon megh hatra Ezeör hatt zaz forintt, azt gondolom hogj aztis megh kel adnom…” A hagyakozások közül az Alvincire és az oskolabeli deákokra való utalásokat emeljük ki: „Aluintzÿ Peteör Uramnak hagÿok tiz Arani forintott… Az oskolabeli Magÿar Deakoknak, az Tott Deakokkal edgÿütt – fl 20 d– Az Nimeott Deakoknak – fl 10 d– Az Nemeott Orszagban tanwllo Deakoknak hagÿom, Magocsÿ Uram, eo Nagyal Valo Adossagomatt, eppen negÿed fel zaz forintott: Ennek kÿ szeorzessett es ebben Valo Dispensalassat, Hagÿom Aluintzÿ Peteör Uramra…” (Kassa város Levéltár AS [= Archív mesta Kosic. Archivum Secretum.]Fasc. S – Szegedi Nr 12.) Szegedi István ugyancsak kereskedő volt. 1619-ben communitási tag, 1621-ben ún. plébániatiszt, 1623-ban Almásival együtt Bethlen nagyszombati országgyűlésének követe (közösen írt levelüket ld. Kassa város Levéltár 6038/7., kelt 1623. dec. 4.), 1624-ben gróftiszt, éveken át szenátor. Díszes síremléke ma a kassai Orbán torony falában látható. Vö. Kerekes: Almási [= Kerekes György: Almássy István kassai kereskedő és bíró üzleti-, köz– és családi élete 1573-1635. Bp. 1902.] 100., Uő: Bethlen Kassán 22, 28, 138-139. 1625. dec. 3-án – halála után – hitelesített végrendelete nagy vagyonáról tanúskodik. Alvincinek és Velechinus Istvánnak pl. „ket Hordo Alföldy Bort” hagyott, egy külországi tanulmányokra küldendő deáknak pedig szokatlanul nagy összeget: „Ezeken kiül egy Deakot az ki Jo lenne, es az Itt ualo Eclesiaban Jouendoben Zolgalna Ha kiuantatnek külgiek fell, es aggianak Tanulasanak okaert nekye őtt zaz forintot.” (A testamentumot közölte Wick [= Wick Béla: Kassa régi síremlékei XIV-XVIII. század. Kosice 1933.]88-89., vö. még 50-51. Mi az eredetiből idézzük: Kassa város It [= Irodalomtörténet]AS Fasc. S – Szegedi Nr 41.) A végrendelet szerint első felesége Melda lány volt, a második meg a Csombor Mártont ugyancsak támogató Titili Zsófia leánya. Vö. még Europica Varietas [= Szepsi Csombor Márton: Evropica Varietas… Kassa 1620. RMK [= Szabó Károly-Hellebrant Árpád: Régi magyar könyvtár… I-III. köt. Bp. 1879-1898.]I. 500.] 398. Az egyik feleség sírköve – nem állapítható meg, melyiké – ugyancsak az Orbán toronyba falazva látható.