Gönci Szabó Zsigmondnak egyéb művéről nem tudunk. Gazdag kassai polgár volt, Almási István komája, akit pl. 1621-ben és 1627-ben leánya keresztelője, illetve kassai háza ügyében keresett fel levéllel. (Ismerjük még egy Varannai Andráshoz írt levelét, mely kelt „in Curia Czikanÿ” 1622. okt. 5-én. Kassa város Levéltár 5991/11.) A kassai adófizetők 1633-as összeírása szerint három utcában is volt háza. 1636-ban halt meg, s dec. 6-án készült javairól az alábbi feljegyzés. Modern átírásban közölte már Kerekes, bennünket érdeklő részét – jelentéktelen tömörítéssel – az eredeti kéziratból adjuk (Kassa város Levéltár AS [= Archív mesta Kosic. Archivum Secretum.]Lad. Z Fasc. Szabó Nr 51): „Keöuetkezik Haáz ekessegre Valo Szerszamnak Inuentalasa es Taxalasa, Vagion 2 Kaárpith apostolok vadnak reaja irua… 2 liliomos Karpith… 2 Darab Detto, az kin az Tékozlo fiu Historiaja uag… mas Darab Detto… 18 be foglalt Ramas Képek… Egi Viselt Beőr Aranias Kárpith… Egi Grïff Madaras Kaápith… Egi Viselt Rongios Karpith… 3 Darab Viselt Beczÿ Karpith… [Összesen 53,60 Ft] … Kép Ironak az Czÿmerekert f 8: – Keép Iro Janosnak Arestoma szerint allattunk Egi Saárga Reéz Medenczet in f 4 Korsostul kesz Penzt f 5 igi költ ki Arestom f 9…” A jegyzék felsorol még szántóföldeket, kerteket, készpénzt, ezüst– ón– és rézmarhát, ruhákat, konyhára való eszközöket, „s holmi dib-dab” dolgokat is. Vö. Kerekes: Almási [= Kerekes György: Almássy István kassai kereskedő és bíró üzleti-, köz– és családi élete 1573-1635. Bp. 1902.] 115, 140., Uő: Polgári társadalmunk a XVII. században. Kassa 1940. 84-85, 209-210. és Wick: Kassa [= Wick Béla: Kassa története és műemlékei. Kassa 1941.] 97, 99.