A franciskánus Martin Meurisse (1590-1644) teológiaprofesszor volt, majd pedig Henri de Bourbon, IV. Henrik fia, koadjutora. Vö. Nouvelle biographie générale. XXXV. köt. Párizs 1865. 252-253. Alább emlegetett műve – melynek egy példányával utazónkat is megajándékozta – az Artificiosa totius moralis philosophiae tabella lehetett. A Szöveggyűjtemény a régi magyar irodalomból I. köt. jegyzetanyaga szerint (id. kiad. 851.) az 1610-es években jelent meg. A könyvet nem vehettük kézbe, s bővebbet nem tudunk róla, a Bibliothéque de la Sorbonne állományában nem szerepel. Csombor Mártonnak egy 1618-as kiadást dedikálhatott a szerző (vö. Europica Varietas [= Szepsi Csombor Márton: Evropica Varietas… Kassa 1620. RMK [= Szabó Károly-Hellebrant Árpád: Régi magyar könyvtár… I-III. köt. Bp. 1879-1898.]I. 500.] 273: „kit czak az elöt hogy ot voltam egy nehany nappal boczátot ki”); bizonyára hazahozta, esetleg még előkerülhet. Martinus Lipenius id. bibliográfiája Meurisse ily munkájáról tud (531b): „Fr. Meurisse artificiosa totius Logicae Descriptio. Paris f. 1614.”