A templomok felsorolása talán valaminő útikönyveket idéz, az alább felsoroltakat azonban bizonyosan látta utazónk. Így az Oude kerk-et, a XIV. században épült gótikus Ótemplomot, mely a város észak – déli tengelyében áll. Az ablaküvegeket „drága szép historiackal” – bibliai jelenetekkel – Pieter Andersen díszítette. Az egyik ablakról később Miskolci Szígyártó [= Miskolci Szígyártó János 1714-1716. évi Útinaplója. Kiad. Dézs Sándor. Protestáns Új Képes Naptár 1885. 44-59.] is megemlékezik (49): „ezen Templomban egygyik üveg ablakon vagyon renddel le festve a Reformatiótul fogva való Amsterdami Consuloknak czimerek, kiknek számok már ekkor ment ad nrum 112, már a nagy üveg ablaknak tsak négy üveg tábla hijja vagyon, a mely még paraszt…” Az Ótemplom legfrissebb leírása Gál György Sándortól: Hollandiai utazás. Bp. 1966. 163-165.