Almási István (kb. 1573-1635) Debrecenből vándorolt Kassára későbbi apósával, Nagy Imrével, a hasonlóképpen nevezetes kereskedővel, mint annak deákja, üzleti alkalmazottja. 1597-ben kapott polgárjogot, 1602-ben feleségül vette Nagy Zsófiát, örökölve ezzel apósa vagyonának nagy részét. Miután így önállósította magát, hamarosan hatalmas vagyonra tett szert, s a polgári tisztségekben is emelkedett. 1606-ban már a communitas tagja, 1607-től pedig haláláig tanácsos. Több alkalommal a város országgyűlési követe, 1620-ban első tanácsos, emellett gróftiszt., 1624 és 1629 között Kassa bírája. Bethlen Gábor híve, de nemességet II. Ferdinándtól kap, s a fejedelem halála után Eszterházy Miklós nádort is ő fogadja Kassán. 1601-1603-ból fennmaradtak nagyértékű üzleti könyvei. Emlékét – Kassa többi jeles bírájával együtt – az Orbán torony kapuja fölötti felirat őrzi. Vö. Kerekes: Almási [= Kerekes György: Almássy István kassai kereskedő és bíró üzleti-, köz– és családi élete 1573-1635. Bp. 1902.] és Uő: Bethlen Kassán 131-133. (Halálának dátumául itt érthetetlenül 1632 áll, holott előbbi könyvében Kerekes maga közli 1635. jún. 20-án kelt végrendeletét.) Alvinci Péter, Bornemisza János és Szepsi Korotz György Almásihoz írott leveleit Kemény Lajos adta ki: ItK [= Irodalomtörténeti Közlemények]1910. 106., 1911. 368-369. Vö. még Europica Varietas [= Szepsi Csombor Márton: Evropica Varietas… Kassa 1620. RMK [= Szabó Károly-Hellebrant Árpád: Régi magyar könyvtár… I-III. köt. Bp. 1879-1898.]I. 500.] 360., US [= Szepsi Csombor Márton: Vdvari Schola… Bártfa 1623. RMK I. 527.] 4b.