„Estvere osztan jutottunk egy szép kis varosba Possiacumbá” – írja Csombor Márton, holott Poissyban semmiképpen sem járhatott, mert ez az ő Párizsba vezető útjától délre, mintegy 15 km-re fekszik, s ezt a 30-40 km-es kitérőt lehetetlen beiktatni kronológiailag pontosan körvonalazható, amúgy is szoros úti rendjébe. Egyébként is feltűnő, hogy a városka tárgyi nevezetességeiről egy szava sincs. Bővebben beszél viszont alább az útirányával csakugyan összeegyeztethető Pontoiseról, ahová állítása szerint Poissyból mentek át, s ahol „az vendeg fogadoban… estve faratsagunk vtan igen megh ivank az jo borban” (Europica Varietas [= Szepsi Csombor Márton: Evropica Varietas… Kassa 1620. RMK [= Szabó Károly-Hellebrant Árpád: Régi magyar könyvtár… I-III. köt. Bp. 1879-1898.]I. 500.] 254-255.). Nem vitás, hogy ide nem Poissyból, hanem valamelyik Pontoise előtt fekvő helységből kerültek, méghozzá alighanem az előtte 6-7 km-re levő Boissy l’Aillerie-ből. A két hasonló hangzású név könnyen összecserélődhetett, de még valószínűbb, hogy Szepsi Csombor szándékosan hallgatta el az igazi nevet. Az említett két este tehát voltaképpen ugyanazon nap, máj. 26. estéje. Boissy l’Aillerie-ről – ha valóban itt jártak – egyrészt azért nem tudhatunk meg semmi tárgyszerűt, mert utazóink már szürkületben érhettek ide és csak áthaladhattak rajta, vagy pedig az sincs kizárva, hogy itt esténél is előbb fordultak meg, mert még Pontoise-ból is sok látnivaló felsorolását kapjuk. Ebben az esetben Boissy l’Aillerie semmi említésre méltót nem kínált.