### 13.

# Ifjú Klösz Jakab az Udvari Schola kinyomtatásáról

### 1624. márc. 25.

Egyetlen eddig ismert levelében a híres bártfai tipográfus az 1623 végén már befejezett nyomtatási munkálatokról tudósítja Nyáryné tiszttartóját Satho Istvánt:

„Jó akaró Vram, kgdet azért kelleték megh találnom ez levél által, mivel hogy kgd ez el mult napokban egy paraszt embert, hozzam küldöt egy levéllel, irván hogy ha el vegeztemé az ö Nagyságok könyveit egy azért kész vala ackor benne de az masik mégh nem, irtam ackor kgdnek hogy sz. Gergely napjára [=márc. 12.] készen lesznek, minek utánna érettek nem küldöt kgd az könyvekért, nem tudom mi az oka, én azokat régen el végeztem. Kérem azért kgdet, hogy érettek küldgyön kgd egy embert mind pinzel, az Imadságos könyveczkének vagyon 13 arcusa, arcusat négy forinton, tészen 52 forint. Az másiknak vagyon 12 arcusa, tészen 48 forint. Tészen azért mindenestül az Summa 100 Magyar forint.” (Bártfa, 1624. márc. 25. Nr 08526. Teljes szövegét ld. említett közleményünkben: MKSzle [= Magyar Könyvszemle] 1966. 336-337., vö. még uo. 331-334.) A nyomdász által emlegetett imádságos könyvecske Kecskeméti C. János Várday Katának ajánlott munkája (Bártfa 1624. RMK [= Szabó Károly-Hellebrant Árpád: Régi magyar könyvtár… I-III. köt. Bp. 1879-1898.]I. 533. és Sztripszky 1896/a). A másik, 12 árkus terjedelmű nyomtatvány csak az Udvari schola lehet, mert annak valóban „vagyon 12 arcusa” (= 12r, 201 lap és 42 levél).