# A kiadvány szerkezete

Kiadványunk szerkezetét praktikus szempontok alakították ki. Mivel az Europica Varietas [= Szepsi Csombor Márton: Evropica Varietas… Kassa 1620. RMK [= Szabó Károly-Hellebrant Árpád: Régi magyar könyvtár… I-III. köt. Bp. 1879-1898.]I. 500.] és az US [= Szepsi Csombor Márton: Vdvari Schola… Bártfa 1623. RMK I. 527.] anyagát tartalmazó kötetek eredeti kompozícióját sértetlenül hagytuk a főszövegben, a szigorú időrendet meg kellett bontanunk hiszen e kötetek egyéb műveket is tartalmaznak (Két ének, üdvözlő versek, elöljáró beszédek stb.). Ezután az látszott logikusnak, hogy a szerző egyéb – jobbára amúgy is alkalmi – írásait külön csoportba gyűjtsük. Ugyanezt cselekedtük az értékes dokumentumanyaggal. A művek pontos időbeli egymásutánjáról a kronológiában adunk tájékoztatást.