# Részletek a kassai városi tanács jegyzőkönyveiből

Az alább következő szövegek a kassai városi tanács jegyzőkönyvének (mai jelzete: Kosicke mestske knihy. 1616-1620. Kassa város Levéltár H. III/2 pur 13.) Csombor Mártonra vonatkozó bejegyzései. Az 1620. márc. 19-i adattal bezárólag Kemény L. publikálta ezeket (ItK [= Irodalomtörténeti Közlemények]1909. 482, 484. és FdrK [= Földrajzi Közlemények] 1916. 271-273.), itt-ott hibásan; az első bejegyzést pl. december 18-ra teszi, holott a 18-as szám 17-re van javítva, s a Protocollum Magistratus december 18-i bejegyzései majd csak a 141b lapon kezdődnek. Az említett István úr Velechinus István, Musculus pedig Wolfgangus Musculus kassai német pap, kinek egy Theophanában 1615. december 18-án (1616. jan. 15. kalendáján) kelt levelét őrzi Kassa város levéltára (Miss. 5703/10.). E levelet így írja alá: „Wolfgangus Musculus pro tempore Theophanensis Eccleaiae in Auatria pastor.”