Albanus = Ferdinand Alvarez de Toledo, Alba herceg (1508-1582) tetteit már fentebb is (Europica Varietas [= Szepsi Csombor Márton: Evropica Varietas… Kassa 1620. RMK [= Szabó Károly-Hellebrant Árpád: Régi magyar könyvtár… I-III. köt. Bp. 1879-1898.]I. 500.] 112.) emlegette Csombor Márton. II. Fülöp 1567-ben bízta meg a németalföldi szabadságharc leverésével, s Alba – mint Spanyolország németalföldi helytartója – véres kegyetlenséggel irtatta a protestánsokat. A hagyomány és saját bevallása szerint tizennyolcezer, a valóságban több mint nyolcezer embert küldött vérpadra. E számadat a XVII. század elején már közhely, s a Postilla Sculteticában is szerepel (1079): „Ezt pedig el nem halgathatom hogy egyedül czac az Belgia tartományban még az ötödic Carol Czaszar idejében ötven ezer emberec ölettettec rettenetes kinnal meg, és hogy az Albai Hertzeg azzal diczekedett, hogy ö maga az ackori hat esztendöben, midön Belgiánac Gubernatora ö volna, tizennyoltz ezer embert öletett vólna meg, és hogy ezer öt száz hatvanhat esztendötöl fogva, az Gandavumban lött békeség szerzésig harmintz ezer emberec ölettettec meg az Spanioloktul.” Még Apácai [= Apácai Csere János: Magyar Encyclopaedia. Bev. és sajtó alá rend. Bán Imre. A jegyzeteket összeáll. Gyenis Vilmos. Bp. 1959. Magyar Klasszikusok.] is hasonlóan adja elő az eseményeket (324): „1566: A belgiomi had támad a hispaniai inquisitio és az Albanus kegyetlensége miatt, ki halála előtt nem sokkal avval kérkedett, hogy tizennyolcezer embert öletett meg a hóhér által.” Keresztesi [= Keresztesi József Akadémiai utazása, a’ külországokban. Kiadva: TSz [= Theológiai Szemle] 1925-1935.] hallatlanul részletes hollandiai útinaplójából természetesen szintén nem maradhat ki Alba kegyetlensége (TSz [= Theológiai Szemle] 1929. 378): „Emlékezetes az Albanus neve Belgiumban u. m. a’ ki 18 ezer embert öletett. meg Hóhérral.” Az útinapló e tudósítása alatt Tormási Ferenc lábjegyzetét olvassuk: „Ferdin. Toletanus Albae Dux Belgii Gubernator 1573-ban Decemberben elhagyván Belgiumot, az útban Conischsten Grófnak azzal ditsekedett: hogy ő Hóhér által tizennyolcezer eretnekeket és Pártosokat végeztetett ki, nem számlálván oda a’ hadban elesteket. Iria Sande in Belgicarum Historiarum Epitome. Utraj. 1652. edit. p. 13.”