Az asszonyokról ugyancsak Münster [= Sebastian Münster: Cosmographia universalis lib. VI… Bázel 1550. Szegedi Somogyi Könyvtár Ge. 125.] beszél hasonlóképpen, beleértve a csókolást és térdhajtást is (50): „Mulieres in Anglia sunt albae elegantisque formae. Vulgares homines inhumani sunt atque inexperti, nobiles vero civiliores atque humaniores erga extraneos. Solent advenas salutare capite denudato flexoque poplite, et si est mulier, excipiunt eam osculo.” Békés Á. [= Békés Ágnes: Szepsi Csombor Márton Angliában. Angol Filológiai Tanulmányok. Hungarian Studies in English. II. köt. Debrecen 1965. 5-35.] (10.) többek mellett Erasmustól (Epistolae. Bázel 1558. 223.) idéz hasonló megfigyelést. A csókolás szokását – nem minden bonyodalom nélkül – Bethlen Miklós [= Bethlen Miklós Önéletírása. I. köt. Bev. Tolnai Gábor. Sajtó alá rend. V. Windisch Éva. Bp. 1955. Magyar Századok.] majd személyesen tapasztalja Angliában (193): „Angliában az asszonyoknak, leányoknak köszöntések módja a szájok végének megcsókolása, mint a magyarok között, a kézfogás.”